6 maniere om die gasvryheidsbedryf te helpArgieffoto ter illustrasie (Foto: Unsplash) Terwyl die meeste mense tuis bly om hulself veilig te hou teen Covid-19, ly die gasvryheidsbedryf dramaties onder die nuwe omstandighede. Reis vir ontspanningsdoeleindes is pas weer toegelaat, maar die gasvryheidsbedryf is steeds nie seker of hy heel aan die ander kant van die pandemie gaan uitkom nie. Maroela Media het vroeër berig van restaurante wat oor die hele land betoog het onder die 1 Million Seats On The Streets-veldtog wat die regering maan om regulasies te verlig wat die bedryf lamlê. “Dit is geen geheim dat baie ondernemings in die gasvryheidsbedryf massiewe werksverliese en selfs sluitings te wagte kan wees nie,” sê Shaun Lamont, die besturende direkteur van First Group Hotel and Resorts. “En terwyl dit wonderlik is om die strate in te vaar in protes, sal dit alles verniet wees as ons nie ons mede-Suid-Afrikaners in hul tyd van nood uithelp nie.” Lamont sê selfs die kleinste gebare kan potensieel help om jou gunsteling-wegbreekplek of geliefde restaurant te red. Mmamoloko Kubayi-Ngubane, die minister van toerisme, het Donderdag aangekondig dat reis vir ontspanningsdoeleindes weer toegelaat sal word onder die nuwe vlak 3 van afsondering, maar om tussen provinsies te reis is steeds verbode. Die aandklokreël is ook geskuif van 21:00 tot 22:00 sodat restaurante langer oop kan bly. Hoewel regulasies verslap is, is dit steeds in Suid-Afrikaners se hande om dié bedryf te help. Hier is ses maklike maniere waarop jy die gasvryheidsbedryf kan bystaan. Bespreek nou en reis later As jy kan, maak gebruik van die goeie spesiale aanbiedings wat baie restaurante en hotelle tans verskaf. Bespreek solank jou reise vir 2021 teen ŉ beter prys maar ŉ later datum. Verken jou provinsie Dit is die gulde geleentheid om jou plaaslike omgewing te verken! Bespreek ŉ gastehuis vir ŉ naweek en ontspan behoorlik. Hotelle, gastehuise en restaurante tref ekstra voorsorg om seker te maak hul gaste is veilig, so daar behoort nie rede tot kommer te wees nie. Jy hoef nie oor te slaap nie Selfs al wil jy nie vir ŉ hele naweek weggaan nie, maak gebruik van ŉ dagbesoekerspas. Of dit nou ŉ gholfbaan, ŉ spa of wildplaas is, besoek hulle vir ŉ heerlike dag uit die huis uit. Sosiale media Moenie jou ondersteuning op sosiale media onderskat nie. “Like”, volg en deel ondernemings se plasings. Dit kos jou niks behalwe tyd nie. En wanneer jy terugdink aan lekker vakansies voor isolasie, gaan sommer op die onderneming se blad wat dit moontlik gemaak het, en laat ŉ positiewe resensie. Wees geduldig en vrygewig As jy dit kan bekostig, probeer om nie te veel te onderhandel oor pryse nie. Die toerismebedryf gaan reeds deur diep waters en elke ekstra sent tel. Wees ook vriendelik en geduldig wanneer prosesse langer vat as gewoonlik. Onthou, die meeste ondernemings skaal tans aan personeel af weens die pandemie en finansiële spanning. Koop ŉ geskenkbewys Dink buite die boks met jou geskenke – só gee jy nie net ŉ unieke geskenk nie, maar jy doen ook ŉ goeie daad vir ŉ onderneming. Koop vir vriende of familie ŉ aand se oornagverblyf, ŉ maaltyd-geskenkbewys of ŉ spa-koepon. Geskenkbewyse kan gewoonlik oor ŉ tydperk van minstens ŉ jaar gebruik word, so daar is geen rede om dit nie te doen nie.